b"\n_START_ARTICLE_\nRep\xc3\xbablica Socialista Federada Sovi\xc3\xa8tica de R\xc3\xbassia\n_START_SECTION_\n1917-1922\n_START_PARAGRAPH_\nLa rep\xc3\xbablica es va crear el 7 de novembre de 1917, despr\xc3\xa9s de la Revoluci\xc3\xb3 d'Octubre que port\xc3\xa0 al poder als soviets encap\xc3\xa7alats pels bolxevics. El 10 de juliol de 1918 va ser acceptada la Constituci\xc3\xb3 sovi\xc3\xa8tica de 1918, consolidant d'aquesta manera la rep\xc3\xbablica sovi\xc3\xa8tica definitivament. Pat\xc3\xad una cruenta guerra interior, la Guerra Civil Russa (1918-1921), entre els partidaris dels bolxevics i dels soviets per una banda i, de l'altre costat, els mon\xc3\xa0rquics, liberals, militars o senzillament contraris a la Revoluci\xc3\xb3 d'Octubre i al bolxevisme (l'Ex\xc3\xa8rcit Blanc), a m\xc3\xa9s d'altres forces anarquistes i nacionalistes que canviaren de b\xc3\xa0ndol al llarg del conflicte. Una vegada acabada la guerra es convert\xc3\xad una de les rep\xc3\xbabliques fundadores, juntament amb l'RSS d'Ucra\xc3\xafna, l'RSS de Bielor\xc3\xbassia i la RFSS de Transcauc\xc3\xa0sia de la Uni\xc3\xb3 Sovi\xc3\xa8tica el 30 de desembre de 1922.\n_START_SECTION_\nDins de la Uni\xc3\xb3 Sovi\xc3\xa8tica (1922-1991)\n_START_PARAGRAPH_\nDurant l'exist\xc3\xa8ncia de la Uni\xc3\xb3 Sovi\xc3\xa8tica va ser el nucli essencial d'aquesta i va patir diverses modificacions territorials. Durant els anys 20 i 30 es van separar les rep\xc3\xbabliques de l'\xc3\x80sia Central i el 1940 l'RSSA de Car\xc3\xa8lia es va convertir en l'RSS Carelo-Finesa. Despr\xc3\xa9s de la Segona Guerra Mundial incorpor\xc3\xa0 l'\xc3\xb3blast de Kaliningrad (anteriorment part de la Pr\xc3\xbassia Oriental alemanya), el 1955 Nikita Khrusxov transfer\xc3\xad Crimea a l'RSS d'Ucra\xc3\xafna i el 1956 Car\xc3\xa8lia torn\xc3\xa0 com a RSSA a R\xc3\xbassia._NEWLINE_La RSFS de R\xc3\xbassia va deixar de formar part de la Uni\xc3\xb3 el 12 de desembre de 1991, 14 dies abans del col\xc2\xb7lapse. Posteriorment, es va abandonar el sistema sovi\xc3\xa8tic i el nom es va canviar a Federaci\xc3\xb3 Russa. El 21 de desembre del mateix any es cre\xc3\xa0 \xe2\x80\x94sense la participaci\xc3\xb3 de les tres rep\xc3\xbabliques b\xc3\xa0ltiques\xe2\x80\x94 la Comunitat d'Estats Independents.\n_START_SECTION_\nGeografia\n_START_PARAGRAPH_\nLa RSFS de R\xc3\xbassia era, amb difer\xc3\xa8ncia, la m\xc3\xa9s extensa de les Rep\xc3\xbabliques de la Uni\xc3\xb3. Despr\xc3\xa9s del 1956 limitava a l'oest amb les Rep\xc3\xbabliques Sovi\xc3\xa8tiques de Litu\xc3\xa0nia, Let\xc3\xb2nia, Est\xc3\xb2nia, Bielor\xc3\xbassia i Ucra\xc3\xafna, i amb els estats sobirans de Pol\xc3\xb2nia, Finl\xc3\xa0ndia i Noruega. Pel sud limitava amb les RSS de Ge\xc3\xb2rgia, Azerbaidjan i Kazakhstan, i per l'est amb Mong\xc3\xb2lia, la Xina i Corea del Nord, a m\xc3\xa9s de trobar-se a pocs quil\xc3\xb2metres de les costes dels Estats Units i del Jap\xc3\xb3. Pel que fa a les costes, tota la costa nord donava a l'Oce\xc3\xa0 \xc3\x80rtic, la costa est a l'Oce\xc3\xa0 Pac\xc3\xadfic, pel sud amb la Mar C\xc3\xa0spia i el Mar Negre, i per l'oest amb el Mar B\xc3\xa0ltic._NEWLINE_Aproximadament el 70% del terreny de la rep\xc3\xbablica consistia en planures, amb regions muntanyoses concentrades principalment cap a l'est. En destaca la serralada dels Urals, que divideix R\xc3\xbassia de nord a sud (de forma transversal), i que tradicionalment marca la frontera entre \xc3\x80sia i Europa. El territori era ric en diversos minerals, incloent-hi petroli, gas natural i ferro."